Det er ikke, fordi han har væltet sig i politiske triumfer. Det gør man sjældent som skatteminister.

Men nu kan Karsten Lauritzen (V) fejre en af sine suverænt største politisk sejre; oven i købet en af den slags, der vil give genlyd langt ud over de danske grænser.

Torsdag morgen lykkedes det omsider skatteministeren og den danske regering at få Airbnb til at underskrive en skatteaftale, der forpligter den populære udlejningsportal til at indberette til Skat, hvor store indtægter danskerne indkasserer på at leje privaten ud i kortere eller længere perioder.